Vonskuveður er á öllu austanverðu landinu, norðaustanstormur eða rok. Björgunarsveitir hafa farið í fjölda útkalla í Neskaupstað og rafmagnslaust varð á Kirkjubæjarklaustri í morgun.
Björgunarsveitir í Neskaupstað hafa sinnt fjölda útkalla í morgun, en vonskuveður er nú á öllu austanverðu landinu. Þá varð rafmagnslaust á Kirkjubæjarklaustri og í nágrenni í morgun.
Appelsínugular viðvaranir eru í gildi á öllum austurhelmingi landsins og veður þar með versta móti; norðvestanstormur eða rok. Á Norðaustur- og Austurlandi fylgir þessu töluverð ofankoma, þar geisar hríðarbylur og er færðin eftir því. Ekkert ferðaveður er á öllu þessu svæði og verður ekki fyrr en í fyrsta lagi síðdegis. Vegna mjög slæms veðurs hefur Mývatns- og Möðrudalsöræfum, Vopnafjarðarheiði. Ólafsfjarðarmúla og Víkurskarði verið lokað fyrir umferð. Fleiri leiðir á austanverðu landinu eru ófærar. Vegfarendur eru beðnir að vera ekki á ferðinni nema brýna nauðsyn beri til.
Björgunarsveitir voru kallaðar út á Siglufirði í morgun þar sem gamall eikarbátur hafði slitnað frá bryggju og rekið upp í grjótgarð, en það tókst að koma böndum á hann.
Og í Nesskaupstað hafa menn haft í nógu að snúast í morgun. Sveinn Halldór Zoega er í björgunarsveitinni Gerpi í Neskaupstað.
Hér er bara snælduvitlaust veður, það eru rúmlega 40 metrar í hviðum og mikið sjórok og byljótt. Og búið að vera það í alla nótt.
Gerpir hefur þurft að sinna fjölda verkefna í Neskaupstað í morgun.
Það eru að fara garðskúrar og rúður og þakjárn og svoleiðis hefðbundnir hlutir.
Það er eitthvað tjón já en það er svona kannski ekkert stórkostlegt. Og engin slys á fólki svo ég viti þannig að þetta er allt saman eitthvað sem hægt er að laga.
Rafmagnslaust varð á Kirkjubæjarklaustri og nágrenni snemma í morgun. Steinunn Þorsteinsdóttir er upplýsingafulltrúi Landsnets.
Rétt fyrir klukkan fimm í morgun misstum við út tvær línur; Sigöldulínu og Prestbakkalínu. Það varð rafmagnslaust á Kirkjubæjarklaustri og í sveitunum í nágrenninu. Það er mjög vont veður þarna á svæðinu. Við erum búin að koma rafmagni á aftur í gegnum varaafl hjá RARIK. Það er búið að finna bilun á Prestbakkalínu en við erum enn að skoða Sigöldulínuna. En að öllum líkindum verður ekki hægt að hefja viðgerðir fyrr en veður gengur niður seinna í dag.
Vonskuveður er á öllu austanverðu landinu, norðaustanstormur eða rok. Björgunarsveitir hafa farið í fjölda útkalla í Neskaupstað og rafmagnslaust varð á Kirkjubæjarklaustri í morgun. Veðrið gengur niður í seinnipartinn í dag og verður orðið skaplegt um miðnættið segir veðurfræðingur. 